“ทอง” ปิดลบ 50 เซนต์ บอนด์ยีลด์พุ่งกดดันตลาด
ทองปิดลบ 50 เซนต์ โดยถูกกดดันจากอัตราผลตอบแทนพันธบัตรสหรัฐที่ปรับตัวขึ้น หลังสหรัฐเปิดเผยข้อมูลเงินเฟ้อเพิ่มขึ้นเกินคาด โดยสัญญาทองคำตลาด COMEX ส่งมอบเดือนธ.ค. ลดลง 0.5 ดอลลาร์ หรือ 0.03% ปิดที่ 1,677 ดอลลาร์/ออนซ์
ทองปิดลบ 50 เซนต์ บอนด์ยีลด์เพิ่มกดดันตลาด โดยสัญญาทองคำตลาด COMEX ส่งมอบเดือนธ.ค. ลดลง 0.5 ดอลลาร์ หรือ 0.03% ปิดที่ 1,677 ดอลลาร์/ออนซ์
14 ต.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดลดลงเล็กน้อยในวันพฤหัสบดี (13 ต.ค.) โดยถูกกดดันจากอัตราผลตอบแทนพันธบัตรสหรัฐที่ปรับตัวขึ้น หลังสหรัฐเปิดเผยข้อมูลเงินเฟ้อเพิ่มขึ้นเกินคาด ซึ่งจะสนับสนุนให้ธนาคารกลางสหรัฐ (เฟด) ปรับขึ้นอัตราดอกเบี้ยอย่างรุนแรงต่อไป
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 0.5 ดอลลาร์ หรือ 0.03% ปิดที่ 1,677 ดอลลาร์/ออนซ์
ส่วนสัญญาโลหะเงินส่งมอบเดือนธ.ค. ลดลง 2 เซนต์ หรือ 0.11% ปิดที่ 18.918 ดอลลาร์/ออนซ์
ขณะที่สัญญาพลาตินัมส่งมอบเดือนม.ค. พุ่งขึ้น 15.4 ดอลลาร์ หรือ 1.75% ปิดที่ 896.4 ดอลลาร์/ออนซ์
ด้านสัญญาพัลลาเดียมส่งมอบเดือนธ.ค. ลดลง 19.20 ดอลลาร์ หรือ 0.9% ปิดที่ 2,117.20 ดอลลาร์/ออนซ์
สำหรับสัญญาทองคำปรับตัวลง หลังอัตราผลตอบแทนพันธบัตรสหรัฐปรับตัวขึ้นในวันพฤหัสบดี หลังสหรัฐเปิดเผยข้อมูลเงินเฟ้อที่สูงเกินคาด ซึ่งจะสนับสนุนให้เฟดปรับขึ้นอัตราดอกเบี้ยอย่างรุนแรงต่อไป โดยอัตราผลตอบแทนพันธบัตรอายุ 10 ปีพุ่งแตะระดับสูงถึง 4.1253%
ทั้งนี้ การปรับตัวขึ้นของอัตราผลตอบแทนพันธบัตรสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
ด้านกระทรวงแรงงานสหรัฐเปิดเผยในวันพฤหัสบดีว่า ดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค เพิ่มขึ้น 8.2% ในเดือนก.ย. เมื่อเทียบรายปี โดยสูงกว่าที่นักวิเคราะห์คาดไว้ที่ระดับ 8.1% และเมื่อเทียบรายเดือน ดัชนี CPI เพิ่มขึ้น 0.4% ในเดือนก.ย. สูงกว่าที่นักวิเคราะห์คาดไว้ที่ระดับ 0.3%
ส่วนดัชนี CPI พื้นฐานซึ่งไม่นับรวมหมวดอาหารและพลังงาน เพิ่มขึ้น 6.6% ในเดือนก.ย. เมื่อเทียบรายปี โดยสูงกว่าที่นักวิเคราะห์คาดไว้ที่ระดับ 6.5% และเมื่อเทียบรายเดือน ดัชนี CPI พื้นฐาน ปรับตัวขึ้น 0.6% ในเดือนก.ย. โดยเพิ่มขึ้นต่อเนื่องเป็นเดือนที่สอง
ตัวเลขดังกล่าวแสดงให้เห็นว่า สหรัฐยังคงเผชิญกับปัญหาเงินเฟ้อ และไม่มีทีท่าว่าจะชะลอตัวลงสู่ระดับที่อาจจะทำให้เฟดยุติการปรับขึ้นอัตราดอกเบี้ย